钦定古今图书集成/明伦汇编/宫闱典/第113卷 > 武承嗣
## 钦定古今图书集成/明伦汇编/宫闱典/第113卷 > 武承嗣

按《唐书武士彟传》：“承嗣既还，擢尚辇奉御，袭周国公，
迁秘书监礼部尚书，俄以太常卿同中书门下三品，
未几辞位。垂拱初，以春官尚书同凤阁鸾台平章事，
改纳言，代苏良嗣为文昌左相。性暴轻忍祸，闻左司
郎中乔知之婢窈娘美且善歌，夺取之，知之作《绿珠
篇》以讽，婢得诗恨死。承嗣怒，告酷吏杀之，残其家。初”，
后擅政，中宗幽逐承嗣，自谓传国及己，武氏当有天
下，即讽后革命，去唐家子孙，诛大臣不附者，倡议追
王先世，立宗庙。又王元庆曰梁王，谥“宪”；元爽魏王，谥
“德。”后从父士让楚王，谥“僖”；士逸蜀王，谥“节。”又赠兄子
承业陈王，而承嗣为魏王，元庆子三思为梁王，士让
之孙攸宁为建昌王，攸归九江王，攸望会稽王，士逸
孙懿宗河内王，嗣宗临川王，仁范河间王，仁范子载
德颍川王，士棱孙攸暨千乘王，维良子攸宜建安王，
攸绪安平王，从子攸止𢘆安王，重规高平王，承嗣子延基南阳王，延秀淮阳王，三思子崇训高阳王，崇烈
新安王，承业子延晖嗣陈王，延祚咸安王，承嗣实封
千户，监修国史。密谕后党凤阁舍人张嘉福，使洛州
人上书请立己为皇太子，以观后意。后问岑长倩、《格
辅元》，皆执不宜，承嗣不得已，奏请责谕，嘉福等不罪
也，怨长倩等，皆以罪诛，以特进罢。未几，复同凤阁鸾
台三品。承嗣为左相，而攸宁为纳言，故皆罢。又与三
思同三品，不及月俱免，复拜特进，后决意还太子矣。
久之，迁太子太保，不得志，鞅鞅愤死。赠太尉、并州牧，
谥曰宣。延基袭爵，后嫌斥其名，更曰继魏王。长安初，
与妻永泰郡主及邵王私语张易之兄弟事，后忿争，
语闻，后怒，令自杀，以延义代王。中宗复位，侍中敬晖
等言：诸武不当。王与群臣白奏：“事不两大，武家诸王
宜皆免。”帝柔昏不断，又素畏太后，且欲悦安之，更言
攸暨、三思皆与去二张功，以折晖等才降封一级，三
思王德静郡，攸暨寿春懿宗为耿国公，攸宁江国，攸
望叶国嗣宗管国，攸宜息国重规，郐国延义，魏国，攸
绪巢国崇训，酆国延禄为咸安郡公。直臣宋务光、苏
安𢘆上书言“武诸王飨封，不厌人心。”帝不悟。载德终
湖州刺史，谥武烈。攸归历司属少卿，至齐州刺史。事
母孝，姊亡期，不尝五辛，语辄流涕。攸止绛州刺史。三
人死太后时，不及削。封。攸宜历同州刺史。万岁通天
初，为清边道行军大总管，讨契丹，后亲饯白马寺，师
无功还，拜左羽林大将军。景龙时，迁右羽林，卒。总禁
兵前后十年。嗣宗终司卫卿。重规为汴、郑二州刺史，
未至，役人营缮，后怒，贬庐州刺史。自是著令，诸王为
州，不得擅营治。突厥之叛，以重规为天兵中道大总
管，与沙叱忠义、张仁亶引众三十万讨之。左羽林大
将军阎敬客为西道后军，兵十五万后援。还为左金
吾卫大将军，终卫尉卿。延秀母本带方人，坐其家没
入奚官，以姝惠赐承嗣，生延秀。突厥默啜荐女和亲，
后令延秀纳之。诏右豹韬大将军阎知微、右武卫郎
将杨鸾庄赍金币送至突厥所。知微等潜约默啜执
延秀进寇妫、檀，故延秀不得归。神龙初，默啜请和，因
延秀送款还封柏国公、左卫中郎将。宗兄崇训尚安
乐公主，数与宴昵，颇通突厥语，仿卤讴舞，姿度闲冶，
主爱悦。会崇训死，遂私侍主，后因尚焉。以太常卿兼
右卫将军，封𢘆国公。三思死，韦后复私延秀，故延秀
益自肆。主府仓曹参军何凤说曰：“今天下系心，武家
庶几再兴。且《谶》曰‘黑衣神孙被天裳’，神孙非公尚谁
哉？”因劝服皂衣惑众。韦后败，尚与主居禁中，同斩肃
章门。攸望以太府卿贬死春州。诸武属坐延秀诛徙
者略尽，独载德子平一以文章显，与攸绪常避盛满，
故免，自有传。攸宁，天授中擢累纳言，逾年，以左羽林
卫大将军罢，俄还纳言，久乃罢为冬官尚书。圣历初，
同凤阁鸾台平章事。自承嗣、三思罢政事，间一年，攸
宁、三思复当国，置句使，苛取民赀产，毁族者凡十七
八，呼天自冤。筑大库百馀舍，聚所得财，一昔火，不遗
“一钱。”以冬官尚书罢。神龙初，终岐州刺史，赠尚书右
仆射。